Diari Oficial de la Generalitat Valenciana


Sumari del DOGV 9439, del 30-09-2022 (2022/8544)

RESOLUCIÓ de 20 de setembre de 2022, de la directora general de Relacions amb Les Corts, de la Presidència de la Generalitat, per la qual es publica el conveni marc entre la Generalitat, a través de la Conselleria de Participació, Transparència, Cooperació i Qualitat Democràtica, i Transparency lnternational España per a contribuir a la millora de la transparència, la rendició de comptes i la integritat pública en la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9439

Data del DOGV
:   30-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8544


Data del document
:   20-09-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 de setembre de 2022, de la directora general de Relacions amb Les Corts, de la Presidència de la Generalitat, per la qual es publica el conveni marc entre la Generalitat, a través de la Conselleria de Participació, Transparència, Cooperació i Qualitat Democràtica, i Transparency lnternational España per a contribuir a la millora de la transparència, la rendició de comptes i la integritat pública en la Generalitat. [2022/8544]  
  
  
La Generalitat, a través de la Conselleria de Participació, Transparència, Cooperació i Qualitat Democràtica, i Transparency lnternational España, han subscrit, prèvia tramitació reglamentària, el dia 21 de juliol de 2022, el conveni marc per a contribuir a la millora de la transparència, la rendició de comptes i la integritat pública en la Generalitat, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 de setembre de 2022 i número 1090/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 20 de setembre de 2022.- La directora general de Relacions amb Les Corts: Ana Belén Domínguez Cana.  
  
  
Conveni marc entre la Generalitat, a través de la Conselleria de Participació, Transparència, Cooperació i Qualitat Democràtica, i Transparency International España, per a contribuir a la millora de la transparència, la rendició de comptes i la integritat pública en la Generalitat.  
  
València, 21 de juliol de 2022  
  
Reunides  
D'una part, la Generalitat, representada per la consellera de Participació, Transparència, Cooperació i Qualitat Democràtica, Rosa Pérez Garijo, nomenada pel Decret 6/2019, de 17 de juny, del president de la Generalitat (DOGV 8572, 17.06.2019).  
I d'una altra part, Silvia Bacigalupo Saggese, major d'edat, en qualitat de presidenta, en nom i representació de Transparency lnternational España (d'ara en avant, TI-E), amb CIF L17560677, entitat inscrita oficialment en el Registre Nacional d'Associacions amb data 2 d'octubre de 2006, número de registre 587830 i domicili social al carrer Fortuny, núm. 53 (28392 Madrid), que actua de conformitat amb les competències que com a tal té reconegudes i atribuïdes en l'article 11 dels estatuts d'aquesta.  
Les parts, en la representació que tenen i amb les facultats que els seus respectius càrrecs els confereixen, es reconeixen capacitat legal suficient per a l'atorgament d'aquest conveni, i a aquest efecte,  
  
Exposen  
  
I. Que en el marc de la legislació bàsica de l'Estat, la Llei1/2022, de 13 d'abril, de la Generalitat, de transparència i bon govern de la Comunitat Valenciana, té com a objecte regular i garantir la transparència de l'activitat pública en el doble vessant de publicitat activa i de dret d'accés a la informació pública, i promoure la reutilització de la informació. En aquest context, la Generalitat ha iniciat una vertadera política de transparència en el seu funcionament, que ha de constituir l'eix fonamental de la seua activitat, al mateix temps que compleix estrictament aquesta llei, convertint-se d'aquesta manera en un model de gestió transparent en l'àmbit de les administracions i òrgans constitucionals de l'Estat.  
II. Que l'article 13 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries en què s'organitza l'Administració de la Generalitat i les seues atribucions (DOGV 8572, 17.06.2019), assigna a la Conselleria de Participació, Transparència, Cooperació i Qualitat Democràtica les competències en matèria de participació ciutadana, transparència, responsabilitat social, foment de l'autogovern i cooperació al desenvolupament. Aquestes competències es concreten en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), que en l'article 160 atribueix a la Direcció General de Transparència, Atenció a la Ciutadania i Bon Govern, entre altres, les funcions d'atendre la ciutadania, transparència en l'activitat pública, bon govern i integritat institucional, i la coordinació, així mateix, de les polítiques del Consell en matèria de transparència.  
  
Per la seua part, el Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació Transparència, Cooperació i Qualitat Democràtica (DOGV 8961, 2 06.11.2020), atorga a la Direcció General de Transparència, Atenció a la Ciutadania i Bon Govern, entre altres, les competències en matèria d'elaboració de convenis o altres formes de col·laboració, així com la promoció i la coordinació de la formació i difusió dels principis de la transparència, la reutilització d'informació pública, la integritat i el bon govern.  
III. Que TI-E és una associació constituïda a l'empara de la Llei orgànica 1/2002, de 22 de març, reguladora del dret d'associació i de les seues normes complementàries, amb personalitat jurídica i plena capacitat d'actuar, que maca d'ànim de lucre. TI-E és el capítol espanyol de Transparency International, e.V., (TI), organització no governamental a escala global, amb seu a Berlín, Alemanya, dedicada a combatre la corrupció, organització en els àmbits nacional i internacional. Entre els seus objectius, TI-E té la finalitat de fomentar una cultura de la transparència, la rendició de comptes, la bona governança i el desenvolupament democràtic, econòmic i social de les institucions públiques i privades.   
  
IV. Que aquest conveni suposa la continuació d'una col·laboració iniciada al desembre de 2015 amb la signatura d'un conveni de col·laboració, i continuada posteriorment amb la subscripció d'un segon conveni al juliol de 2018.  
V. Que per a continuar aprofundint en la implantació de la cultura de la transparència en la Generalitat, les parts creuen convenient l'elaboració d'un nou conveni que s'adapte a les demandes actuals de transparència.  
VI. Que aquest conveni de col·laboració té com a fonament normatiu el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre (DOGV 7379, 13.10.2014) (d'ara en avant, Decret 176/2014).  
Per tot el que s'ha exposat anteriorment, les parts signants declaren expressament que és voluntat d'ambdues unir sinergies i fomentar un espai conjunt de treball a fi de promoure la integritat i la transparència en les administracions públiques i el sector públic en general com a pilar fonamental per a reforçar la confiança de la ciutadania en les institucions, en línia amb els objectius de desenvolupament sostenible de l'Agenda 2030.  
Per tot el que s'ha expressat anteriorment, les parts signants d'aquest conveni acorden subscriure'l de conformitat amb les següents  
  
  
  
Clàusules  
  
Primera. Objecte i àmbit d'aplicació  
Aquest conveni té com a objecte establir el marc general i les línies de treball per al desenvolupament de la col·laboració entre la Generalitat i TI-E en la millora de la transparència, la rendició de comptes i la integritat pública en la Generalitat.  
La col·laboració entre la Generalitat i TI-E podrà estendre's a totes les matèries i eixos estratègics en què ambdues institucions treballen, sempre que estiguen relacionades amb l'objecte d'aquest conveni, mitjançant la subscripció del corresponent acord específic.  
Tot això, d'acord amb les possibilitats fàctiques i els recursos humans i financers necessaris per a poder desenvolupar-les i dels avanços que en matèria de transparència i bon govern es produïsquen en les regulacions normatives i en les pràctiques nacionals i internacionals.  
  
Aquestes matèries o eixos prioritaris podran comprendre, entre altres, les àrees següents:  
a) Agenda 2030, objectius de desenvolupament sostenible (ODS).  
b) Govern obert.  
c) Marcs d'integritat.  
d) Regulació de grups d'interés.  
e) Dades obertes.  
f) Codi de conducta.  
g) Contractació pública.  
h) Formació i sensibilització.  
i) Transparència.  
j) Prevenció de la corrupció.  
  
Segona. Obligacions de les parts  
La Generalitat es compromet amb la signatura d'aquest conveni a aprofundir en la seua política de funcionament transparent d'acord amb els estàndards nacionals i internacionals, de conformitat amb la normativa vigent i conformement a les limitacions d'aquesta.  
TI-E es compromet a potenciar el treball conjunt entre ambdues entitats en relació amb les línies de treball enunciades en la clàusula primera, les quals es desenvoluparan de conformitat amb el que s'ha estipulat en la clàusula tercera del present conveni.  
A més, ambdues parts es comprometen al compliment de les accions següents:  
- Suport a la difusió d'activitats i esdeveniments d'interés públic organitzades per qualsevol de les dues parts.  
- Invitació a participar en aquelles activitats i esdeveniments públics emmarcats en les matèries d'aquest conveni.  
- Enviament d'informes, recursos i publicacions d'interés en les matèries elaborades per qualsevol de les parts.  
- Promoure la formació i la millora de la transparència, la rendició de comptes i la integritat pública en la Generalitat.  
  
Tercera. Desenvolupament en convenis específics  
Els acords per a la realització de les activitats específiques que puguen derivar-se de la col·laboració establida en aquest conveni marc es formalitzaran en convenis singulars per a cadascuna d'aquestes.  
  
Quarta. Data d'inici de l'eficàcia i termini de vigència del conveni  
  
El present conveni tindrà una vigència de dos anys des del moment de la signatura i podrà ser prorrogat, pel mateix període de temps, mitjançant acord exprés d'ambdues parts manifestat almenys amb un mes d'antelació respecte del venciment. Aquest acord es materialitzarà mitjançant un document conjunt subscrit per ambdues parts i després de la valoració positiva prèvia del compliment dels objectius.  
  
Cinquena. Modificació del conveni  
La modificació d'aquest conveni requerirà l'observança dels mateixos tràmits que han de seguir-se per a la seua aprovació i formalització inicial.  
  
Sisena. Seguiment del conveni  
Per al seguiment, control i interpretació d'aquest conveni, es constituirà una comissió, el funcionament de la qual es regirà pel que s'estableix en els articles 15 i següents de la Llei 40/2015, d'1 d'octubre, de règim jurídic del sector públic, i la composició de la qual serà la següent:  
Per part de la Conselleria de Participació, Transparència, Cooperació i Qualitat Democràtica, la persona titular de la Direcció General de Transparència, Atenció a la Ciutadania i Bon Govern, i la persona titular de la Subdirecció General de Transparència, Atenció a la Ciutadania i Bon Govern o les persones que les substituïsquen.  
Per part de TI-E, dues persones representants, una de les quals serà la que ostente la Presidència de l'entitat i l'altra la que ella mateixa designe, o les persones que les substituïsquen.  
La Presidència de la Comissió s'exercirà de manera rotatòria, per períodes d'un any, des de la signatura del conveni. El primer any l'exercirà la persona titular de la Direcció General de Transparència, Atenció a la Ciutadania i Bon Govern i el segon any, la persona que ostente la Presidència de TI-E.  
  
En cas de pròrroga del conveni, la Presidència seguirà l'ordre rotatori esmentat anteriorment.  
La Secretaria l'exercirà la persona titular de la Subdirecció General de Transparència, Atenció a la Ciutadania i Bon Govern, o la persona que la substituïsca.  
Correspondrà a la Comissió de Seguiment vetlar pel correcte compliment del conveni, impulsant la realització de totes les actuacions que siguen necessàries per al seu desenvolupament i execució.  
La Comissió de Seguiment es constituirà en el termini d'un mes a partir de l'entrada en vigor d'aquest conveni, i sense perjudici de les funcions que expressament es recullen en l'article 9 del Decret 176/2014. Correspon a la persona que ostente la Presidència dirimir amb el seu vot els empats, a l'efecte d'adoptar acords, tal com preveu l'article 19.2.d de l'LRJSP.  
La Comissió es reunirà almenys una vegada a l'any i totes les vegades que es considere necessari, a petició de qualsevol de les parts signants del conveni.  
  
Setena. Causes d'extinció del conveni  
Són causes de resolució d'aquest conveni:  
a) El transcurs del termini de vigència establit en aquest conveni sense que se n'haja acordat la pròrroga.  
b) El mutu acord de les parts signants manifestat per escrit.  
c) La renúncia expressa per alguna de les parts amb un mes d'antelació.  
d) Per cas fortuït o força major.  
Si per aquest motiu alguna de les parts es vera obligada a resoldre aquest conveni, haurà de comunicar-ho de manera fefaent a l'altra part.  
e) L'incompliment de les obligacions i els compromisos assumits per alguna de les parts signants.  
En aquest cas, es podrà requerir a la part incomplidora el compliment en el termini d'un mes amb les obligacions o compromisos que es consideren incomplits.  
Si transcorregut el termini d'un mes indicat en el requeriment en persistira l'incompliment, la part que el va dirigir notificarà a l'altra part la concurrència de la causa de resolució i s'entendrà resolt el conveni.  
f) Las causes generals establides per la legislació vigent.  
  
En cada cas concret, les parts establiran, en funció de la causa específica d'extinció i en vista de la situació de les actuacions en curs d'execució, la forma de finalització d'aquestes actuacions.  
  
  
Huitena. Normativa aplicable i resolució de conflictes  
Aquest conveni de col·laboració té naturalesa administrativa, d'acord amb el que es disposa en els articles 47 i següents de la Llei 40/2015, d'1 d'octubre, de règim jurídic del sector públic.  
Aquest conveni, en tot allò no previst en el seu clausulat, es regirà pel que es preveu en la Llei 40/2015, d'1 d'octubre, de règim jurídic del sector públic, i qualsevol altra disposició normativa que, per la seua naturalesa, poguera resultar-hi aplicable.  
Les qüestions litigioses que puguen sorgir sobre la interpretació i el compliment d'aquest conveni seran de coneixement i competència dels òrgans jurisdiccionals de l'ordre contenciós administratiu de conformitat amb el que es disposa en la Llei 29/1998, de 13 de juliol, reguladora de la jurisdicció contenciosa administrativa.  
  
Novena. Obligacions econòmiques  
L'aplicació i l'execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podran suposar obligacions econòmiques per a la Generalitat i, en tot cas, s'hauran d'atendre amb els seus mitjans personals i materials.  
  
Desena. Transparència i obertura de dades  
Aquest conveni serà objecte de publicació en el Portal de Transparència de la Generalitat (GVA Oberta), en virtut del punt 1 de l'article 21 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i també en la pàgina web oficial de TI-E.  
D'altra banda, els nous conjunts de dades que es generen per la formalització i el desenvolupament d'aquest conveni s'ha de disposar, sempre que siga possible, com a conjunt de dades obertes, en formats digitals i reutilitzables.  
  
Onzena. Confidencialitat  
Les parts es comprometen a tractar de manera confidencial tota la documentació, la informació i les dades que cadascuna de les parts obtinga de l'altra amb motiu d'aquest conveni.  
Així mateix, les parts es comprometen a no divulgar la informació, documentació i dades a cap persona o entitat, exceptuant-ne els seus treballadors, amb la condició que també mantinguen la confidencialitat.  
  
Tot això, sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les parts es comprometen a respectar la confidencialitat de la informació que se subministre en l'execució d'aquest conveni de col·laboració.  
  
  
Dotzena. Tractament de dades de caràcter personal  
Les parts es comprometen a complir, en els termes que siguen aplicables, el que s'estableix en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), pel qual es deroga la Directiva 95/46/CE (Reglament general de protecció de dades); en la Llei orgànica 3/2018, de protecció de dades i garantia dels drets digitals (BOE 294, 06.12.2018), o en qualsevol altra legislació que puga substituir, modificar o complementar l'esmentada en matèria de protecció de dades de caràcter personal durant la vigència d'aquest conveni i una vegada que aquest s'haja tramitat.  
Informació sobre el tractament de dades de caràcter personal dels responsables designats per a fer el seguiment del conveni i les persones signants:  
- Nom del tractament per la Generalitat: convenis.  
- Identitat de la persona responsable del tractament: d'una banda, la Conselleria de Participació, Transparència, Cooperació i Qualitat Democràtica. D'altra banda, Transparency lnternational España.  
- Finalitat del tractament: gestió de convenis pels quals es gestionen ajudes, col·laboracions i acords de cooperació.  
- Persones destinatàries: el conveni, amb indicació del nom i cognoms de les persones signants pot ser objecte de publicació en el portal de transparència, en virtut del que es disposa en la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
- Criteris de conservació: les dades personals s'hauran de mantindre durant la vigència del conveni. No obstant això, seran objecte de conservació posterior en aplicació de la legislació espanyola sobre patrimoni històric i documental.  
- Categories de dades: nom i cognoms, DNI/CIF/document identificatiu, adreça (postal i electrònica), signatura o altres dades relacionades amb els documents presentats.  
- Exercici de drets: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que es preveu en els registres d'activitats de cadascuna de les entitats responsables.  
- Més informació / Registre d'activitats del tractament:  
- Conselleria de Participació, Transparència, Cooperació i Qualitat Democràtica:  
http://participacio.gva.es/es/registre-de-tractament-de-dades  
- Transparency lnternational España:  
http://www.transparencia.org.es  
- Reclamacions: sense perjudici de qualsevol altre recurs administratiu o acció judicial, qualsevol persona interessada tindrà dret a presentar una reclamació davant l'Agència Espanyola de Protecció de Dades (AEPD www.agpd.es), si considera que el tractament de dades personals que l'afecten infringeix la normativa en matèria de protecció de dades. Sense perjudici d'això, es podran posar en contacte amb el delegat de protecció de dades respectiu, si escau.  
  
Com a prova de conformitat, signen aquest conveni, en triple exemplar i amb un únic efecte, al lloc i en la data assenyalats en l'encapçalament.  
  
La consellera de Participació, Transparència, Cooperació i Qualitat Democràtica: Rosa Pérez Garijo.  
La presidenta de TI-E (p. a., art. 12 dels estatuts de TI-E): Silvia Bacigalupo Saggese.